РОДИТЕЛСКИЯТ АВТОРИТЕТ 

Как да завоюваме и запазим авторитет в очите на своето дете
За най-малките родителският авторитет е безспорен. В най-беззащитната си възраст детето се нуждае силно от мама и татко, затова се чувства защитено, само когато е близо до тях. Често бебетата боготворят своите родители и възприемат себе си като неделима част от тях. Благодарение на тази тясна връзка между детето и възрастните техният авторитет като че ли се създава от само себе си.
Но за съжаление, този период не трае дълго. Детето пораства, в живота му се появяват нови хора. Постепенно се научава да контактува и да се разбира с връстниците си. Докато идва един момент, когато новото му обкръжение става определящ фактор за модела на неговото поведение. Точно тогава и родителите започват да губят своя авторитет. Ако си позволяват да се изказват рязко и неуважително към приятелите или начина на живот на детето си, те могат даже да скъсат нишката, която ги е свързвала дотогава.
Да разгледаме най-често срещаните и типични грешки, които допускат родителите в отношенията си с децата и в стремежа си да възвърнат загубения си авторитет.
 Авторитет чрез потискане
Много от родителите се стремят към него, когато забележат, че детето им не ги слуша. При най-малката проява на непослушание мама и татко започват да упражняват методи на психическо и даже физическо насилие. По този начин те се опитват да върнат детето си в “правия път” с помощта на агресията и потискане на значимостта на собственото му Аз. Този тип родителско поведение не е насочено към търсене на причините, които карат детето да се държи зле, а към изкореняване на последиците от тях. Мнението му изобщо не ги вълнува. Те буквално се опиват от израза на унижение и страх на лицето на детето си.
Този метод позволява формирането на един привиден авторитет. Детето може и да започне да се държи прилично и да проявява уважение към родителя, но на практика единствените чувства, които изпитва към него са страх и ненавист. Ако искате детето ви искрено да ви уважава, сменете тактиката с някоя друга, която е по-лоялна към него.
 Авторитет чрез педантизъм
Много сходен на предишния. Родителите, които избират този метод, се стремят да формират у детето си навика за безволево подчинение. Понякога това се прави несъзнателно. Свързано е със страха на възрастните, че детето няма да може само да вземе правилните решения в живота си. Това води до пълен контрол над действията му, постоянно звънене по телефона, за да разберат къде и с кого е. На практика това само потиска волята на детето. В резултат то ще израстне инфантилен, безволев и несамостоятелен възрастен, който е свикнал да се подчинява на всички.
 Авторитет чрез назидание
Този тип също е свързан с първите два, но без да съдържа твърди методи. Някои родители създават авторитета си с помощта на постоянни нравоучения и назидателни беседи. Но не отчитат, че думите “а аз на твоите години…” действат върху детската психика подобно на бомба със закъснител. Докато слуша безкрайните им нравоучения, детето определено скучае и се отегчава. Нужно ли е да се споменава, че и този модел на поведение не подпомага създаването на авторитет?
 Авторитет чрез демонстративната любов
Този тип се основава на показната демонстрация на нежни чувства към детето. Но не забравяйте, че не сте по-умни и по-хитри от собствения си потомък. Децата с лекота отличават истинските чувства от фалшивите. Ако лъжете детето си, неговата реакция ще се изрази или чрез протест, или чрез копиране на модела на вашето поведение. Във всеки случай това се отразява крайно негативно върху детската психика.
 Авторитет чрез общественото положение
От него често се възползват родителите, които заемат сериозни ръководни постове, както и по-заможните хора. Те може да се радват на уважението на околните, но рядко успяват да спечелят авторитет в очите на децата си само заради своите постижения. Ако детето се кичи с вашите заслуги така, като че ли са негови собствени, това не възпитава никакви положителни качества, а само високомерие и самохвалство.
А понякога детето може да преразгледа модела на своето поведение и да започне да се срамува от родителите си и тяхното положение в обществото. То губи желание да се асоциира с тях. Но това едва ли е резултатът, към който те се стремят.
 Авторитет чрез доброта
Такъв тип авторитет обикновено избират твърде мекушавите родители. Те предпочитат да избегнат конфликта и да отстъпят за пореден път, което на практика е проява на безпринципност. С времето детето разбира, че може да се възползва от тяхната добрина. При това без да ги уважава, защото ги счита за по-слаби от себе си.
 Авторитет чрез подкуп
Често родителите не подозират, че се възползват от него, докато учат детето си, че в нашия свят всичко се купува и продава. В никакъв случай не се договаряйте да купите нещо на детето при условие, че ще се държи добре пред хората. Така авторитет няма да спечелите. Само ще научите детето да изчаква изгодното предложение, преди да започне да прави каквото и да било.
Как да се сдобием с истински авторитет?
На първо място трябва да знаете, че авторитетът се основава на такива неща като: отношенията между членовете на семейството, постъпките на мама и татко, тяхното мнение един за друг, както и за останалите близки, отношението на родителите към самото дете и неговите приятели.
Бъдете безкрайно искрени и честни с децата си. Не ги лъжете, те много добре чувстват това. Само когато сте открити с децата си, можете да претендирате и те на свой ред да бъдат искрени и открити с вас. Този извод трябва да се отбележи – доверието е главната съставка на авторитета.
Не искайте детето ви да бъде идеално. Грешки допускат и младите, и старите хора. Всеки от нас има право на своите грешки. Ако детето ви сподели за своя погрешна постъпка, не му се карайте. Ако то осъзнава степента на вината си, това е добре. Всичко, което можете да направите в този момент, е да анализирате заедно случката и да помислите как да поправите ситуацията.
Включвайте сина или дъщеря си при обсъждането на семейните въпроси, защото това ще им даде да разберат, че се съобразявате с тяхното мнение.
И изобщо – отделяйте колкото се може повече от свободното си време за своите деца. Те непремено ще оценят това.
